Σύμφωνα με τα στοιχεία της Eurostat, η ευρωπαϊκή μέση τιμή χρέωσης της ηλεκτρικής ενέργειας στα οικιακά τιμολόγια διαμορφώθηκε στα 0,2054 ανά κιλοβατώρα, ενώ η ελληνική τιμή στα 0,1723 ευρώ ανά κιλοβατώρα.



Όπως περιγράφουν τα στοιχεία που δημοσιεύει η στατιστική αρχή, οι τιμές του ηλεκτρικού ρεύματος στην Ευρώπη αυξήθηκαν κατά 23% από το 2008 μέχρι και το β' εξάμηνο του 2016.

Στην Ελλάδα ωστόσο, η αύξηση αυτή εκτοξεύτηκε στο 65% από το 2008, με τη χρέωση να ξεκινά τότε από τα 0,1047 ευρώ το α' εξάμηνο του 2008 και να φτάνει τα 0,1723. Σημειώνεται πως κατά τη σύγκριση των οικιακών τιμολογίων ρεύματος προ φόρων και άλλων επιβαρύνσεων, η Ελλάδα κατατάσσεται στην 16η θέση.

Στις τρεις χώρες με ακριβότερο ρεύμα συναντώνται οι Δανία, Γερμανία και Βέλγιο (0,308, 0,298 και 0,275 ευρώ αντίστοιχα), ενώ το φθηνότερο ρεύμα πληρώνουν τα νοικοκυριά στις Βουλγαρία, Ουγγαρία και Λιθουανία (0,094, 0,113 και 0,117 ευρώ ανά κιλοβατώρα).



Την ίδια ώρα, το κόστος του δικτύου της ηλεκτρικής ενέργειας εκτιμάται ως ένα από τα χαμηλότερα στην ΕΕ, μαζί με τη Μάλτα, την Κύπρο, τη Βουλγαρία και το Ηνωμένο Βασίλειο.

Επίσης, πάντα κατά τα στοιχεία της Eurostat, η τιμή του φυσικού αερίου στην Ελλάδα διαμορφώθηκε στα 0,0652 ευρώ ανά κιλοβατώρα το δεύτερο εξάμηνο του 2016 κατατάσσοντας τη χώρας μας στην 10η θέση, ενώ ο ευρωπαϊκός μέσος όρος εκτιμάται στα 0,0636 ευρώ.

Διαβάστε εδώ τα συγκριτικά στοιχεία της έκθεσης της Eurostat.